1.Sissejuhatus

Seoses Ühendkuningriigi EList väljaastumisega valisid nõukogu raames kohtunud ülejäänud 27 liikmesriiki Euroopa Pangandusjärelevalve (EBA) uueks asukohaks Pariisi.

EBA asukoht on sätestatud EBA asutamismääruse („EBA määrus“) artiklis 7, mida tuli seega asukoha Londonist Pariisi üleviimiseks muuta. Lisaks asukoha muutmisele kehtestati EBA määruse muutmisega EBA-le asukohaga seoses ka uued nõuded ja kohustati komisjoni avaldama hiljemalt 30. märtsiks 2019 ja seejärel iga 12 kuu tagant aruande selle kohta, kuidas EBA neid nõudeid täidab.

EBA määruse artikli 7 kohaselt: „Euroopa Pangandusjärelevalve asukoht ei mõjuta seda, kuidas Euroopa Pangandusjärelevalve täidab oma ülesandeid ja kasutab oma volitusi, korraldab oma juhtimisstruktuuri või põhitegevust ega tema tegevuse põhirahastamist, võimaldades samal ajal kohasel juhul kasutada liidu ametitega ühiselt selliseid administratiivseid tugiteenuseid ja ruumide haldusteenuseid, mis ei ole seotud Euroopa Pangandusjärelevalve põhitegevusega.“

EBA esitas nende aruandlusnõuete täitmiseks vajalikud andmed. Uue aruandluskohustuse raames avaldati esimene selline aruanne pärast 30. märtsi 2019, sest Pariisis alustati täiemahulist tegevust alles 3. juunil 2019.

2.EBA peakorterileping

Peakorterilepingu kiitis EBA juhatus heaks 4. märtsil 2019 ja see kirjutati alla 6. märtsil 2019 Pariisis toimunud pidulikul üritusel. EBA ootab veel kinnitust Prantsusmaal peakorterilepingu jõustumiseks nõutavate sisemenetluste lõpuleviimise kohta. Peakorterilepingu allakirjutamine ei ole mõjutanud EBA tegevust ega juhtimist.

Lisaks Euroopa Liidu privileegide ja immuniteetide protokollis nr 7 sätestatud nõuete kajastamisele on peakorterilepinguga ette nähtud Londonist Pariisi kolivatele töötajatele soodustus, mille kohaselt nad saavad 12 kuu jooksul pärast kolimist osta auto maksuvabalt, ning et seda soodustust saavad kasutada ka Prantsuse kodakondsusega töötajad. Samuti kohustab peakorterileping Prantsuse valitsust osalema Pariisi piirkonnas Euroopa kooli loomise protsessis. Euroopa Koolide kuratoorium on kiitnud heaks Courbevoies kavandatava Euroopa kooli (mis peaks tööd alustama septembris 2019) vastavustoimiku. Need kaks toetusmeedet teevad töötajatel, ja eriti kooliealiste lastega peredel, kolimise kergemaks.

Samuti on EBA teinud koostööd Prantsusmaa Euroopa ja välisasjade ministeeriumi protokolliametiga ning Prantsusmaa tolliasutustega, et tagada asjade laabumine töötajate ja nende perekondade Prantsusmaale saabumisel, erielamislubade andmisel ning EBA suhtes maksusoodustuste kohaldamisel.

3.EBA juhtimine, tegevus ja ülesannete täitmine

EBA asukoha üleviimine ei mõjutanud seda, kuidas EBA täidab oma ülesandeid ja kasutab oma volitusi, korraldab oma juhtimisstruktuuri või põhitegevust ega tema tegevuse põhirahastamist.

EBA sai Prantsusmaa valitsuselt kolimiskulude katmise toetamiseks järgmised eriotstarbelised vahendid:

·1,5 miljonit eurot, mida kasutada Pariisi kontorite varustamise kulude osaliseks katmiseks. See on saadud ja makstud;

·7 miljonit eurot, mida kasutada Pariisi kontorite üüri- ja hoone halduskulude osaliseks katmiseks. Praeguseks on EBA saanud sellest summast 2,5 miljonit. Ülejäänud summa saadakse Pariisi kontorite üürilepingu kestuse jooksul.

Kuni EBA uue eesistuja saabumiseni 1. mail 2019 tegutses EBA ajutise esimehena asenduseesistuja, kes muu hulgas kirjutas EBA nimel alla peakorterilepingu. Kuna uued kontoriruumid ei olnud Pariisis kuni 2019. aasta mai lõpuni sissekolimiseks valmis, kohaldati vaheperioodil aprillist maini 2019 erikorda, mille eesmärk oli EBA töötajate tööd võimalikult vähe häirida ja säilitada igakülgne tegevuse järjepidevus. Kõrgem juhtkond on Pariisis töötanud alates 30. märtsist 2019, kusjuures ajutised väiksemad kontoriruumid sai EBA Europlaza hoones (samas hoones, kus asuvad EBA uued ruumid).

Alates 1. aprillist 2019 on EBA hakanud Pariisis ja teistes ELi linnades korraldama olulisi kohtumisi. Eelkõige on tuge pakkunud Prantsusmaa keskpank, kus 16.–17. aprillil 2019 tuli kokku järelevalvenõukogu, ning samal ajal korraldati Europlaza hoones avalik arutelu.

4.EBA kontori kolimine

Viimasel paaril kuul toimus Europlazas kord nädalas põhjalik koosolek, et jälgida sisustustööde edenemist ja lahendada seonduvaid probleeme. Kuigi üürileandja ei jõudnud lepinguliseks tähtajaks, st 16. aprilliks 2019 sisustustöödega valmis, oli tehtud piisavalt edusamme, et EBA-l oli võimalik kontori lõpliku kolimise ajakavast kinni pidada. Välistöövõtjad ja EBA töötajad lõpetasid Europlazas EBA ruumides viimased tööd (mööbel, audiovisuaalseadmed ja lõppkasutajate IT-seadmed) 31. maiks 2019 ning samas oli EBA kontori Londonist Pariisi kolimise lõpuleviimise tähtpäev 2. juuni 2019. Pariisis alustati täiemahulist tegevust 3. juunil 2019, mil kõik töötajad asusid oma ülesandeid täitma Europlaza hoones EBA uues peakorteris.

5.EBA andmetöötluskeskuse kolimine